Casa Naţională de Asigurări de Sănătate

REGULAMENT
de organizare şi funcţionare a Comisiei de experţi a Casei Naţionale de Asigurări de Sănătate pentru implementarea subprogramului de tratament al bolnavilor de tuberculoză din cadrul Programului naţional de boli transmisibile
Publicat în: Monitorul Oficial Nr. 739 din 31 octombrie 2008

    1. Comisia de experţi a Casei Naţionale de Asigurări de Sănătate pentru implementarea subprogramului de tratament al bolnavilor de tuberculoză, denumită în continuare CTB, are următoarele atribuţii:

    A. Atribuţii tehnico-medicale:

    a) stabileşte protocoalele de terapie ca bază de decontare a medicamentelor specifice tuberculozei (TB), practicate actualmente în ţară la TB cu germeni sensibili (conform Programului naţional de control al tuberculozei);

    b) stabileşte principiile de scheme individualizate pentru bolnavii cu TB rezistentă şi multidrogrezistentă (MDR);

    c) evaluează, la solicitare sau prin sondaje, colaborând cu managerii de judeţe ai Programului naţional de control al tuberculozei, pertinenţa schemelor terapeutice folosite în MDR-TB;

    d) analizează schemele terapeutice care includ medicamente costisitoare, în vederea asigurării unui raport optim cost/eficienţă.

    B. Atribuţii de evaluare a costurilor actuale şi a bugetelor viitoare:

    a) evaluează necesarul de medicamente şi costurile terapeutice la nivel naţional şi pe fiecare judeţ;

    b) elaborează propuneri de bugete anuale pentru fiecare judeţ şi unitate sanitară. Metodologia de stabilire a bugetelor va avea la bază criterii istorice (valoarea medie a comenzilor pe ultimul semestru, valoarea medie a medicamentelor efectiv consumate pe ultimul semestru, valoarea stocurilor la data evaluării, date privind raportările de bolnavi, date privind raportările de bolnavi din modulul de supraveghere centralizată a Institutului de Pneumoftiziologie "Prof. dr. Marius Nasta" Bucureşti).

    2. Circuitul informaţiei şi al documentelor va fi asigurat de secretarul CTB.

    3. În vederea îndeplinirii atribuţiilor sale, CTB va avea întâlniri lunare şi, după caz, întâlniri extraordinare, la convocarea preşedintelui CTB sau a preşedintelui Casei Naţionale de Asigurări de Sănătate.

